KOMMISSIONENS FORORDNING (EF) Nr. 2080/96 af 30. oktober 1996 om ændring af forordning (EØF) nr. 2213/76 og (EØF) nr. 3398/91 vedrørende salg af skummetmælkspulver fra offentlige lagre og forordning (EØF) nr. 2315/76 om salg af smør fra offentlige lagre

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 6, stk. 6, og artikel 7, stk. 5, og

ud fra følgende betragtninger:

Kommissionens forordning (EØF) nr. 2213/76 af 10. september 1976 om salg af skummetmælkspulver fra offentlige lagre (3), senest ændret ved forordning (EF) nr. 1802/95 (4), Kommissionens forordning (EØF) nr. 2315/76 af 24. september 1976 om salg af smør fra offentlige lagre (5), senest ændret ved forordning (EF) nr. 1802/95, og Kommissionens forordning (EØF) nr. 3398/91 om salg ved licitation af skummetmælkspulver til fremstilling af foderblandinger (6), senest ændret ved forordning (EF) nr. 1802/95, indeholder bestemmelser om skummetmælkspulvers og smørs udtagning af offentlige lagre; disse bestemmelser bør suppleres, således at det præciseres, at produkterne skal tildeles efter reglen »først indlagret, først udlagret«;

den licitationssikkerhed, der omhandles i artikel 7, stk. 1, i forordning (EØF) nr. 3398/91, og den forarbejdningssikkerhed, der omhandles i artikel 8, stk. 2, i samme forordning, skal sikre de primære krav, der bl.a. indebærer, at visse frister skal overholdes; disse regler bør smidiggøres, således at fristernes overholdelse i stedet bliver et sekundært krav;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I artikel 2 i forordning (EØF) nr. 2213/76 indsættes som stk. 4:

»4. Interventionsorganet sælger skummetmælkspulveret i den rækkefølge, det er indlagret, begyndende med det ældste produkt i den samlede mængde, der er til rådighed, eller i givet fald i den mængde, der er til rådighed i det lager eller de lagre, som den erhvervsdrivende har udpeget.«

Artikel 2

I artikel 2 i forordning (EØF) nr. 2315/76 indsættes som stk. 3:

»3. Interventionsorganet sælger smørret i den rækkefølge, det er indlagret, begyndende med det ældste produkt i den samlede mængde, der er til rådighed, eller i givet fald i den mængde, der er til rådighed i det lagre eller de lagre, som den erhvervsdrivende har udpeget«.

Artikel 3

I forordning (EØF) nr. 3398/91 foretages følgende ændringer:

1. I artikel 7, stk. 1, udgår udtrykket »inden for den i artikel 11, stk. 2, fastsatte frist«.

2. I artikel 8, stk. 2, udgår udtrykket »inden for den fastsatte frist«.

3. Artikel 9, stk. 2, affattes således:

»2. Interventionsorganet giver tilslag under hensyntagen til følgende regler:

a) Skummetmælkspulveret tildeles i den rækkefølge, det er indlagret, begyndende med det ældste produkt i den samlede mængde, der er til rådighed, eller i givet fald i den mængde, der er til rådighed i det lager eller de lagre, som den erhvervsdrivende har udpeget.

b) Tilslagsmodtager bliver den, der byder det højeste beløb, jf. dog stk. 1. Hvis den mængde, der er til rådighed, ikke er opbrugt, gives tilslaget for den resterende mængde til de øvrige bydende afhængigt af de tilbudte priser med udgangspunkt i det højeste beløb.

c) Hvis antagelsen af et bud medfører en overskridelse for det pågældende lager af den mængde skummetmælkspulver, der endnu er til rådighed, får den pågældende bydende kun tilslag for denne mængde. Interventionsorganet kan dog efter aftale med den bydende udpege andre lagre til at opfylde den mængde, buddet gælder for.

d) Hvis antagelsen af flere bud på samme beløb for samme lager medfører en overskridelse af den mængde, der er til rådighed, gives der tilslag ved fordeling af den mængde, der er til rådighed, i forhold til mængderne i de pågældende bud. Vil en sådan fordeling medføre at der tildeles mængder på under fem tons, sker tildelingen ved lodtrækning.«

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 206 af 16. 8. 1996, s. 21.

(3) EFT nr. L 249 af 11. 9. 1976, s. 6.

(4) EFT nr. L 174 af 26. 7. 1995, s. 27.

(5) EFT nr. L 261 af 25. 9. 1976, s. 12.

(6) EFT nr. L 320 af 22. 11. 1991, s. 16.